钦定古今图书集成/理学汇编/经籍典/第038卷 > 《纪恩三十韵》〈并序〉元·周伯琦
## 钦定古今图书集成/理学汇编/经籍典/第038卷 > 《纪恩三十韵》〈并序〉元·周伯琦

岁壬午四月三日，上御宣文阁，亲试学宫弟子员讲诵经史称旨，赐臣伯琦“《中统》钞五千贯，弟子员绣衣材各一，谨赋长篇，歌颂，湛恩作。”

延阁曾霄上，薰风九夏初。北辰环象纬，东壁烂宸居。
仙乐雕阑绚，香蒲翠琐虚。屏翔金𬸚𬸦，研倚玉蟾蜍。
怪石森峰𪩘，飞铃飒珮琚。当阳咨岳牧，稽古嗜诗书。
百揆敷言既，重帷进讲馀。虎门承制綍，凤阁集冠裾。
黄卷陈香案，青衿拜玉除。唐虞彝训阐，周孔格言摅。
下济天容怿，渊居睿思纾。菁莪深乐育，棫朴广涵喣。
鸿典张黉舍，龙光照表著。楮绵登上币，文绮出中储。
圣德天同大，奇逢古不如。侍貂咸赞庆，陛戟总夸誉。
开馆卑瀛岛，荣儒陋石渠。沦肌怀旷荡，抚己愧庸疏。
视学瞻周礼，圜门听汉胪。智崇群辟耸，聪达四门祛。
师道尊无上，贤关竞乐胥。垂旒端建极，锡服埶连茹。
瑞牒团云露，祯符验器车。朝鸣阿阁凤，夕化北溟鱼。
启沃资岩筑，𬣙谟起渭渔。传经后匡戴，待诏劣应徐。
惟有呻占毕，何由效补苴。文华归艺苑，治业本经畬。
四姓魁宗籍，三雍在直庐。小诗先舞抃，佳气正扶舆。